Nanna Stahlschmidt fra Bjergby ved Hjørring er blevet snydt. I marts vandt den 11-årige pige en forsker-konkurrence for unge, støttet af flere ministerier og med en af erhvervslivets helt tunge drenge som formand. En stor check på 10.000 kroner blev
over

Nanna Stahlschmidt har stadig den store pap-check stående hjemme på sit værelse. Foreløbig har den vist sig ikke, at være det pap værd den er skrevet på. - Jeg er meget ked af det, skuffet og sur på en gang. Når jeg får et håndtryk af Prins Joachim og får overrakt en check, så tror jeg da, at jeg får mine penge. Men det har jeg altså bare ikke fået. Hvordan kan voksne gøre sådan noget, siger Nanna Stahlschmidt til TV2/NORD. Nanna fik overrakt pap-checken ved et stort anlagt arrangement i Århus den 9. marts i år. Hun vandt førstepræmien i dette års Unge Forsker-konkurrence i kategorien Natur og Teknik. Hun har opfundet en alarm, der advarer mod forkerte bevægelser i ryggen. Formanden for komitéen bag konkurrencen er Danfoss mangeårige administrerende direktør, Jørgen M. Clausen. Han har følgende forklaring på hvorfor præmiepengene ikke er udbetalt. - Vi kender vindernes navne, men vi har ikke deres adresser, siger Jørgen M. Clausen. - Det er løgn. Jeg skuffet over, at voksne kan finde på at komme med sådan en undskyldning, siger Nanna. Hvis Komitéen for Unge Forskere mangler Nannas adresse, så kan Komitéen for Unge Forskere finde den på Komitéen for Unge Forskeres egen hjemmeside. Tilsyneladende er der total kaos og et syndigt rod i Komitéen for Unge Forskers sekretariat. I frustration er næstformanden, professor Peter Mose Larsen fra Odense, fratrådt. I et brev til finaledeltagerne skriver, at han der i regnskabet slet ikke er afsat midler til præmier. Han opfordrer nu Nanna og alle andre, der ikke har modtaget præmiepenge, til at søge om hjælp i Undervisnings- eller Videnskabsministeriet. Heller ikke flere præmievindere på Rostrup Skole i Himmerland har fået deres penge. ––––––– Videnskabsminister Helge Sander (Venstre) har i en mail til TV2/NORD denne kommentar: - Det er nyt for mig, at de unge forskere endnu ikke har modtaget deres priser. Og det er dybt ulykkeligt og absolut ikke rimeligt, at prismodtagerne er kommet i den beklagelige situation. - Jeg har i dag bedt medarbejdere i Videnskabsministeriet undersøge sagen, og der er allerede taget kontakt til foreningen bag "Unge Forskere". - Jeg vil gøre alt, hvad der er muligt, for at sikre, at de unge hurtigst muligt modtager de priser, som de har fået tilsagn om.